Cliff Richard

Cliff Richard (OBE) (født Harry Rodger Webb; 14. oktober 1940 i Lucknow, Uttar Pradesh, Britisk India) er en britisk musiker.
Richard er en av Storbritannias mest populære sangere. I løpet av ett tiår (1958–1969) hadde han over 40 store hits i sitt hjemland. Også i Norge toppet han singellistene flere ganger.
Richard ble født i India. Da landet ble selvstendig i 1947 flyttet han sammen med sine foreldre og tre søstre (Donella, Jacqueline og Joan) til Storbritannia. I India hadde familien levd under ganske luksuriøse forhold; i Storbritannia bodde de i fattige London-forsteder og foreldrene arbeidet skift for å kunne forsørge familien.
Richard var med å starte gruppen Shadows i midten av 1950-tallet. I begynnelsen kalte gruppen seg the Drifters. Navnbyttet skjedde for å unngå forvirring med amerikanske gruppen med samme navn. Richard fikk platekontrakt 1958 hos EMI, men uten Shadows. Gruppen spilte dog veldig ofte sammen med ham helt fram til oppløsningen i 1968, ikke minst når han opptrådte på konserter. Samme år som han fikk kontrakten slo han igjennom med låten «Move It».
I 1966 sto Richard fram som kristen, noe som også skulle prege deler av hans artisteri. Han fortsatte sin karriere, men med en betydelig roligere og polert sound enn hans tidlige rock and roll-låter. Han deltok også på store, kristne samlinger, for eksempel i regi av Billy Graham. Han deltok i Eurovision Song Contest to ganger – i 1968 med «Congratulations» og i 1973 med «Power to All Our Friends».  Han vant aldri, men «Congratulations» ble en stor hit.
I 1973 spilte Richard hovedrollen i «komihumormusikalen» Kofferten, et samarbeid mellom Sveriges Radio, BBC, Yle og NRK. I 1976 fikk han sitt endelige gjennombrudd i USA med låten «Devil Woman». Tre år senere toppet han lister i flere land igjen, med «We Don't Talk Anymore», som ble en av hans største låter.
Utover 80-tallet hadde han flere vellykkede plater. Han fikk en grammy for beste pop-plate i Storbritannia i 1988, og året etter solgte han ut Wembly-arenaen to ganger i et gigantisk jubileumsshow. 1999 fikk han sin siste listetopp med «The Millennium Prayer».  Han er fremdeles aktiv med plateinnspillinger og turnéer, senest i 2009 på 50-års gjenforeningsturnéen med The Shadows. Oslo fikk besøk av turnéen 23. november dette året.
Richard har de siste 45 årene vært svært tydelig på sitt kristne ståsted. Han har latt seg velge inn som en av visepresidentene i det britiske bibelselskapet. Ved årtusenskiftet ble det debatt rundt en innspilling av Fadervår på melodien Auld Lang Syne. Plateselskapet hans ville ikke gi ut innspillingen, som de mente var spekulativ, noe som førte til brudd mellom artisten og plateselskapet som han hadde vært knyttet til i 40 år. Sangen The Millennium Prayer ble en stor suksess.
Cliff Richard har solgt mer enn 250 millioner plater verden rundt, noe som gjør han til en av de artistene som har solgt flest plater. He har solgt over 21.5 millioner singler i Storbritannia og er den som har solgt tredje plater i Storbritannia, etter the Beatles og Elvis Presley.
Richard ble i 1995 utnevnt til Knight Bachelor og dermed adlet. Han fikk da rett til å føre tiltaleformen Sir foran sitt navn. Han er også offiser av Order of the British Empire.


== Diskografi ==
Album
Singler


== Referanser ==


== Eksterne lenker ==
(en) Offisielt nettsted 
(en) Cliff Richard – kategori av bilder, video eller lyd på Commons 
(en) Cliff Richard på Internet Movie Database 
(sv) Cliff Richard i Svensk Filmdatabas 
(da) Cliff Richard på Filmdatabasen 
(fr) Cliff Richard på Allociné 
(en) Cliff Richard på AllMovie 
(en) Cliff Richard hos The Movie Database 
(en) Cliff Richard på Discogs 
(en) Cliff Richard på MusicBrainz 
(en) Cliff Richard på Spotify 
(en) Cliff Richard på Songkick 
(en) Cliff Richard på Last.fm 
(en) Cliff Richard på Genius — sangtekster 
(en) Cliff Richard på AllMusic 
(en) Cliff Richard på Facebook 
(en) Cliff Richard på YouTube 
(en) International Cliff Richard Movement website
(en) Cliff Richard Community
(en) Cliff Richard Interview Podcast
(en) Cliff Richard Interview
(en) Cliff Richard Full Discography
(en) Cliff Richard Song Database